
Ваксините предпазват както индивидуалното, така и колективното здраве. Въпреки това все още значителен брой родители решават да не ваксинират своите деца, като така ги излагат на риск от опасни заболявания и потенциална заплаха за обществото по отношение на тези заболявания поради намаляване на колективния имунитет.

Медицинските специалисти, извършващи имунизациите, имат важна роля в работата с тези родители.

Днес случаите на ваксинопредотвратими заболявания са по-малко от съобщенията за нежелани постваксинални ефекти. Поради това родителите трябва да бъдат по-добре запознати с фактите относно риска от ваксинациите и риска от неизвършените ваксинации на техните деца.

Въпреки, че във всички щати на САЩ ваксинациите са задължителни по закон,  около 10 % от родителите отлагат поне 1 ваксинация спрямо имунизационния календар, като в някои райони на страната 1 от 4 деца не е ваксинирано. Установена е директна връзка между появата на ваксинопредотвратими заболявания и високата честота на откази и отлагания на ваксинациите от родителите в тези райони. 
Най-чести причини за отказа на родителите в САЩ от ваксинациите са: страх от развитие на аутизъм след МПР-ваксина, претоварване на имунната система и болка и плач от ваксинациите.
Въпреки официалните опровержения за връзката на ваксинациите с развитието на аутизъм, които са широко разпространени и достъпни за всички в САЩ, между родителите все още се разпространяват отделни случаи на развитие на аутизъм след ваксинация с МПР. Вероятната причина за тези случаи е, че МПР-ваксината нормално се поставя във времето, типично за проява на симптомите на аутизъм. Аутизмът е генетично заболяване, като ваксините са лесен и удобен повод за родителите да свържат новопроявилото се заболяване с външна причина.

70 % от родителите, отказали ваксинации, се страхуват  от претоварване на имунната система на детето и считат, че детето им не е изложено на риск от съответното заболяване или пък заболяването не е опасно.  Дори и сред родителите, ваксиниращи редовно децата си, едва 23 % нямат опасения относно ваксинациите. Те съобщават същите тревоги – болката от прилагането на ваксината, твърде много ваксини едновременно, страх от развитие на когнитивни разстройства (като аутизъм)
„Важно е да се опитаме да разберем тревогите на родителите и какво ги причинява.” – твърди д-р Даниел Салмон, ръководител на отдела за безопасност на ваксините в Министерството на здравето във Вашингтон.  – „Можем да предоставим на родителите  избора да ваксинират или не детето си, като обясним всички рискове. Много лекари променят имунизационния календар, за да помогнат на родителите да се чувстват по-спокойни, но дали това е удачно? Наистина, трудно е да се гледа дете, което получава много убождания в една визита, но по-честите визити всъщност резултират в повече болка. Освен това, отлагането на ваксинациите излага детето на рист от заболяване.”
Родителите реагират по-добре, когато лекарят е отворен за честен диалог, докато поддържа  тезата, че ваксинацията е най-доброто за детето и за обществото. „Лекарите се убеждават от клинични проучвания, но за родителите по-ефективно е да се разказват реални случаи за безопасността и ефективността на ваксините” – твърди д-р Салмон.

